Pasiūlymas EUROPOS PARLAMENTO IR TARYBOS REGLAMENTAS kuriuo dėl Grenlandijos dalyvavimo Kimberlio proceso sertifikavimo schemoje iš dalies keičiamas Tarybos reglamentas (EB) Nr. 2368/2002 /* COM/2013/0427 final - 2013/0198 (COD) */





AIŠKINAMASIS MEMORANDUMAS 1. PASIŪLYMO APLINKYBĖS Šiuo pasiūlymu siekiama leisti Grenlandijai, bendradarbiaujant su Europos Sąjunga, dalyvauti neapdorotiems deimantams skirtoje Kimberlio proceso sertifikavimo schemoje. Pasiūlyme išdėstyta schema leistų iš Grenlandijos į Sąjungą, taip pat į kitus sertifikavimo schemos dalyvius importuoti ir iš jų eksportuoti neapdorotus deimantus, su sąlyga, kad Sąjungos institucijos patikrins visus importuojamus ir eksportuojamus neapdorotus deimantus, o eksporto atveju išduos sertifikatą pagal Reglamentą (EB) Nr. 2368/2002, įgyvendinantį Kimberlio proceso sertifikavimo schemą dėl tarptautinės prekybos neapdorotais deimantais. Ši asociacija sustiprintų Europos Sąjungos ir Grenlandijos deimantų pramonės ekonominius ryšius ir, visų pirma, leistų Grenlandijai eksportuoti neapdorotus deimantus su Europos Sąjungos sertifikatais, išduotais taikant sertifikavimo sistemą, taip skatinant Grenlandijos ekonominį vystymąsi. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Grenlandija ir Danija susitarė dėl pasiūlyme išdėstytos pozicijos ir įsipareigoja į Grenlandijai taikomus teisės aktus perkelti atitinkamas Reglamento (EB) Nr. 2368/2002 nuostatas dėl neapdorotų deimantų importo ir eksporto sąlygų ir formalumų, jų tranzito per dalyvius, nepriklausančius Sąjungai, Sąjungos, įskaitant Grenlandiją, dalyvavimo Kimberlio proceso sertifikavimo schemoje, įsipareigojimų atlikti kruopštų tikrinimą, kovoti su pažeidimais, keistis informacija ir užtikrinti, kad šių nuostatų būtų paisoma, ir jas įgyvendinti. 3. PASIŪLYMO TEISINIAI ASPEKTAI Teisinis pasiūlymo pagrindas yra 207 straipsnis. Remiantis pasiūlymu Kimberlio proceso sertifikavimo schemos tikslais Sąjungos teritorija išplečiama ir į ją įtraukiama Grenlandijos teritorija. Todėl Grenlandijai draudžiama importuoti į Sąjungos teritoriją arba iš jos eksportuoti neapdorotus deimantus be galiojančio Kimberlio proceso (toliau – KP) sertifikato. Atlikus pakeitimus iš Grenlandijos į trečiąsias šalis bus galima eksportuoti neapdorotus deimantus, jeigu jie bus su ES KP sertifikatu. Pirmiau reikalauto sertifikavimo sąlygos įrodo, kad neapdoroti deimantai į Sąjungą eksportuoti teisėtai. Jeigu deimantai iškasti ir gauti Grenlandijoje ir prieš tai dar nė karto nebuvo eksportuoti, šiuo pasiūlymu nustatoma alternatyvi sąlyga pateikti atitinkamus įrodymus. Be to, pasiūlyme nustatyti reikalavimai dėl neapdorotų deimantų pateikimo Sąjungos institucijoms, kad šios juos patikrintų, Grenlandijos atžvilgiu yra išplėstos specialiosios tranzito taisyklės, Grenlandijai leista dalyvauti reglamento įgyvendinimo komitete ir atstovauti jai dalyvaujant Kimberlio procese, taip pat pasitelkus Komisiją bendradarbiauti su kitomis valstybėmis narėmis. Pasiūlymas glaudžiai susijęs su Tarybos sprendimo, kuriuo nustatomos specialiosios taisyklės dėl neapdorotų deimantų apyvartos Sąjungoje ir Grenlandijoje, pasiūlymu. Kaip siūloma šiame sprendime, pagrindiniai reikalavimai, kurių turi būti paisoma įvežant neapdorotus deimantus į Grenlandijos ar Sąjungos teritorijas arba išvežant iš jų: i) prie deimantų turi būti pridėtas oficialus dokumentas, kuriuo paliudijama, kad jie iškasti Grenlandijoje, arba Sąjungos institucijos patvirtinto Kimberlio proceso sertifikato kopija ir ii) jie turi būti nuo klastojimo apsaugotuose užplombuotuose konteineriuose. Kaip siūloma šiame sprendime, Grenlandijoje iškastus arba gautus neapdorotus deimantus į Sąjungos muitų teritoriją galima įvežti naudojant Grenlandijos institucijų išduotą patvirtinamąjį dokumentą, su sąlyga, kad deimantai prieš tai nebuvo eksportuoti į trečiąją šalį. Jeigu Grenlandijoje iškasti arba gauti neapdoroti deimantai jau buvo eksportuoti į trečiąją šalį ir yra sugrąžinti, į apyvartą Sąjungoje ir Grenlandijoje jie gali būti išleisti pagal tas pačias taisykles, kaip ir visi kiti į Sąjungą importuoti neapdoroti deimantai. Sprendimo taikymą siūloma suderinti su šio pakeitimo įsigaliojimo data. 2013/0198 (COD) Pasiūlymas EUROPOS PARLAMENTO IR TARYBOS REGLAMENTAS kuriuo dėl Grenlandijos dalyvavimo Kimberlio proceso sertifikavimo schemoje iš dalies keičiamas Tarybos reglamentas (EB) Nr. 2368/2002 EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, ypač į jos 207 straipsnį, atsižvelgdami į Europos Komisijos pasiūlymą, teisėkūros procedūra priimamo akto projektą perdavus nacionaliniams parlamentams, laikydamiesi įprastos teisėkūros procedūros, kadangi: (1) Reglamentu (EB) Nr. 2368/2002, įgyvendinančiu Kimberley proceso sertifikavimo schemą dėl tarptautinės prekybos neapdorotais deimantais[1], nustatyta Bendrijos neapdorotų deimantų sertifikavimo ir importo bei eksporto kontrolės, siekiant įgyvendinant Kimberlio proceso sertifikavimo schemą, sistema; (2) Grenlandija nėra Sąjungos teritorija, tačiau ji įtraukta į sutarčių II priede pateiktą užjūrio šalių ir teritorijų sąrašą. Pagal Sutarties dėl Europos Sąjungos veikimo 198 straipsnį Sąjungos asociacijos su užjūrio šalimis ir teritorijomis tikslas – skatinti tų užjūrio šalių ir teritorijų ekonominį ir socialinį vystymąsi bei užmegzti glaudžius jų ekonominius santykius su visa Sąjunga; (3) Tarybos sprendimu [...] nustatomos taisyklės ir procedūros, kurias taikant Grenlandijai leidžiama dalyvauti neapdorotiems deimantams skirtoje Kimberlio proceso sertifikavimo schemoje bendradarbiaujant su Europos Sąjunga. Ši asociacija sustiprintų Europos Sąjungos ir Grenlandijos deimantų pramonės ekonominius ryšius ir, visų pirma, leistų Grenlandijai eksportuoti neapdorotus deimantus su Europos Sąjungos sertifikatais, išduotais taikant sertifikavimo sistemą ir taip skatinant Grenlandijos ekonominį vystymąsi; (4) Reglamentas (EB) Nr. 2368/2002 turėtų būti iš dalies pakeistas, kad šis sprendimas galėtų įsigalioti ir, visų pirma, kad Grenlandija galėtų dalyvauti sertifikavimo schemoje; (5) todėl Grenlandijai bus draudžiama į Sąjungai nepriklausantį dalyvį importuoti arba iš jo eksportuoti neapdorotus deimantus be galiojančio Kimberlio proceso (toliau – KP) sertifikato. Atlikus pakeitimus iš Grenlandijos į trečiąsias šalis bus galima eksportuoti neapdorotus deimantus, jeigu jie bus su Europos Sąjungos Kimberlio proceso sertifikatu; (6) be galiojančios sąlygos, pagal kurią sertifikavimo tikslais reikia pateikti įrodymus, kad neapdoroti deimantai į Sąjungą importuoti teisėtai, reikėtų nustatyti alternatyvią sąlygą pateikti atitinkamus įrodymus, kad Grenlandijoje iškasti ir gauti deimantai iki tol dar nė karto nebuvo eksportuoti; (7) be to, reikėtų iš dalies pakeisti reikalavimus dėl neapdorotų deimantų pateikimo Sąjungos institucijoms, kad šios juos patikrintų, specialiosios tranzito taisyklės išplėtimo Grenlandijos atžvilgiu, leidimo Grenlandijai dalyvauti reglamento įgyvendinimo komitete ir atstovauti jai dalyvaujant Kimberlio procese, taip pat dėl bendradarbiavimo su kitomis valstybėmis narėmis pasitelkus Komisiją; (8) todėl Reglamentas (EB) Nr. 2368/2002 turėtų būti atitinkamai iš dalies pakeistas, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 2368/2002 iš dalies keičiamas taip: (1) 1 straipsnis pakeičiamas taip: „1 straipsnis Šiuo reglamentu nustatoma Sąjungos neapdorotų deimantų sertifikavimo ir importo bei eksporto kontrolės sistema, skirta įgyvendinti Kimberlio proceso sertifikavimo schemą. Sertifikavimo schemoje dalyvaujančios Sąjunga ir Grenlandija laikomos teritoriniu vienetu be vidaus sienų. Šiuo reglamentu nepažeidžiamos ir nekeičiamos su muitinės procedūromis ir kontrole susijusios įsigaliojusios nuostatos.“ (2) 3 straipsnio įžanginė frazė pakeičiama taip: „Į Sąjungos arba Grenlandijos teritoriją draudžiama importuoti neapdorotus deimantus, nebent laikomasi visų šių sąlygų:“ (3) 4 straipsnio 1 dalis pakeičiama taip: „1. Konteineriai ir atitinkami sertifikatai kartu nedelsiant pateikiami patikrinti Sąjungos institucijai importuojančioje arba paskirties valstybėje narėje, kaip nurodyta pridedamuose dokumentuose. Grenlandijai skirti konteineriai pateikiami patikrinti vienai iš Sąjungos institucijų importuojančioje valstybėje narėje arba kurioje nors kitoje valstybėje narėje, kurioje yra įsteigta Sąjungos institucija.“ (4) 8 straipsnio 1 dalis pakeičiama taip: „1. Komisija konsultuojasi su dalyviais dėl praktinių susitarimų, kuriais remiantis eksportuojančio dalyvio kompetentingai institucijai, patvirtinusiai sertifikatą, pateikiamas importo į Sąjungos teritoriją arba Grenlandiją patvirtinimas.“ (5) 11 straipsnio įžanginė frazė pakeičiama taip: „Iš Sąjungos arba Grenlandijos teritorijos draudžiama eksportuoti neapdorotus deimantus, nebent laikomasi abiejų šių sąlygų:“ (6) 12 straipsnio 1 dalies a punktas pakeičiamas taip: „a) eksportuotojas pateikė įtikinamus įrodymus, kad: i) neapdoroti deimantai, kurių sertifikato prašoma, buvo importuoti teisėtai, laikantis 3 straipsnio nuostatų, arba ii) neapdoroti deimantai, kurių sertifikato prašoma, buvo iškasti arba gauti Grenlandijoje, jeigu jie prieš tai nebuvo eksportuoti į Sąjungai nepriklausantį dalyvį;“ (7) 18 straipsnis pakeičiamas taip: „18 straipsnis 4, 11, 12 ir 14 straipsniai netaikomi neapdorotiems deimantams, kurie į Sąjungos arba Grenlandijos teritoriją patenka tik vežami tranzitu į dalyvį už minėtų teritorijų ribų, su sąlyga, kad įvažiuojant į Sąjungos arba Grenlandijos teritoriją ir išvažiuojant iš jų nebuvo pažeistas nei originalus konteineris, kuriuo transportuojami neapdoroti deimantai, nei dalyvio kompetentingos institucijos išduotas pridedamas sertifikato originalas, o tranzito tikslas yra aiškiai jame nurodytas.“ (8) 21 straipsnis pakeičiamas taip: „21 straipsnis 1. Sąjunga, įskaitant Grenlandiją, yra KP sertifikavimo schemos dalyvė. 2. Komisija, atstovaujanti Sąjungai, įskaitant Grenlandiją, KP sertifikavimo schemos tikslais siekia užtikrinti optimalų KP sertifikavimo schemos įgyvendinimą, visų pirma bendradarbiaudama su dalyviais. Šiuo tikslu Komisija, visų pirma, keičiasi su kitais dalyviais informacija apie tarptautinę prekybą neapdorotais deimantais ir prireikus bendradarbiauja priežiūros ir galimų ginčų sprendimo klausimais.“ (9) 23 straipsnis pakeičiamas taip: „23 straipsnis 22 straipsnyje nurodytas Komitetas gali svarstyti bet kokį klausimą, susijusį su šio reglamento taikymu. Tokius klausimus gali pateikti pirmininkas arba valstybės narės ar Grenlandijos atstovas.“ 2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Europos Parlamento vardu Tarybos vardu Pirmininkas Pirmininkas [1] OL L 358, 2002 12 31, p. 28.